SKRIFTLIG FORESPØRGSEL E-3365/01

af Luciano Caveri (ELDR) til Kommissionen

(6. december 2001)

Om: Valle d'Aostas regionallov

Den 13. oktober 2000 blev Valle d'Aosta ramt af en frygtelig oversvømmelse af et virkeligt sjældent og ødelæggende omfang. For cirka et år siden vedtog den autonome region Valle d'Aosta en række foranstaltninger

på grundlag af den særlige autonomilov, der gælder for regionen. Heriblandt indgik foranstaltninger til fordel for landbrugssektoren, og et lovforslag herom blev sendt til Generaldirektoratet for Landbrug. Efterfølgende har Generaldirektoratet adskillige gange anmodet Italiens faste repræsentation om dokumenter og oplysninger såsom kort over de oversvømmede områder og målinger af aflejringerne, som om man nærede mistanke om, at oversvømmelsen var opdigtet. Det er overraskende og forbitrende at læse denne brevveksling, fordi Kommissionen med sine anmodninger tilsyneladende lader hånt om, at svar til landmænd, som er ramt af skader på grund af oversvømmelse, nødvendigvis skal falde hurtigt. Utroligt nok er anmodningen for nylig blevet overført til registeret for ikke anmeldt støtte, fordi den italienske stats cirkulære om civilbeskyttelse 3090 fra 2000 ikke var blevet anmeldt til Kommissionen. Man behøver blot læse det regionale lovforslag for at forstå, at der ikke er nogen forbindelse til dette cirkulære.

Kan Kommissionen begrunde disse forsinkelser? Mener den i strid med Traktaten at naturkatastrofer ikke bør prioriteres? Har den ikke i sinde at fremskynde en fuldt ud gennemsigtig hasteprocedure?

Svar afgivet på Kommissionens vegne af Franz Fischler

(21. januar 2002)

Kommissionen er klar over de problemer, Val d'Aosta står over for som følge af oversvømmelserne den 13. oktober 2000.

Det er korrekt, at Italien, som det ærede medlem anfører, har givet meddelelse om et lovforslag fra de regionale myndigheder om godtgørelser til landbrugerne. På grundlag af de supplerende oplysninger, som de italienske myndigheder har givet om dette lovforslag, har Kommissionen imidlertid kunnet konstatere, at der allerede var udbetalt forskellige former for støtte til ofrene for oversvømmelserne, og at disse blandt andet havde til formål igen at sætte gang i produktionsaktiviteterne, herunder også inden for landbruget.

Da retsakten om indførelsen af disse former for støtte ikke var blevet meddelt, og da Kommissionen skal sikre sig, at den støtte, der ydes til de skaderamte landbrugere, ikke medfører en overkompensation i forhold til den lidte skade, var Kommissionen nødt til at overføre det samlede dossier vedrørende de pågældende former for støtte til registeret for ikke anmeldt støtte.

Kommissionen skal henlede det ærede medlems opmærksomhed på, at den undersøgelsesfrist på to måneder, der gælder for meddelt statsstøtte, ifølge artikel 13, stk. 2, i Rådets forordning (EF) nr. 659/1999 af 22. marts 1999 om fastlæggelse af regler for anvendelsen af EF-traktatens artikel 93(1), ikke gælder for ikke anmeldt støtte.

Til trods herfor kan Kommissionen forsikre det ærede medlem om, at dossieret vedrørende Val d'Aosta vil blive behandlet så hurtigt som muligt.

Endelig kan det, specielt hvad angår de i forespørgslen nævnte målinger af aflejringer, oplyses, at Kommissionen ikke har anmodet herom. Da en af de foranstaltninger, de regionale myndigheder traf efter oversvømmelserne, indebar en risiko for miljøproblemer som følge af en større belægningsgrad på visse arealer, har Kommissionen blot anmodet om en kontrol af virkningerne af dyrenes tilstedeværelse på de pågældende arealer.

(1) EFT L 83 af 27.3.1999.